Осетинхэм я «Ныхас» лъэпкъ-щэнхабзэ центрыр ягъэлъапIэ
Къэрал киноконцерт гъэлъэгъуапIэм щекIуэкIащ Къэбэрдей-Балъкъэр, Осетие Ищхъэрэ-Алание республикэхэм щыпсэу лъэпкъхэм я зэныбжьэгъугъэ пшыхь. Ар теухуауэ щытащ «Осетинхэм я «Ныхас» лъэпкъ-щэнхабзэ центр» жылагъуэ зэгухьэныгъэр къызэрызэрагъэпэщрэ илъэс 25-рэ зэрырикъум.
Гергоков Джамбулат и тыгъэ. КъБР-м Граждан жылагъуэмрэ лъэпкъ IуэхухэмкIэ и институтхэм ядэлэжьэнымкIэ и управленэм и унафэщIым и къуэдзэ Гергоков Джамболэт «Ныхас» центрым хэтхэм ящыщу зыхуагъэфэщахэм щIыхь тхылъхэр яритащ икIи къахуеджащ КъБР-м и Правительствэм и УнафэщI Мусуков Алий къыбгъэдэкI тхыгъэм.
— Къэбэрдей-Балъкъэрым ижь-ижьыж лъандэрэ зэгурыIуэ, зэныбжьэгъугъэ зи зэхуаку илъ зы унагъуэшхуэм хуэдэу лъэпкъ зыбжанэ щызэдопсэу. А зэманым къриубыдэу ахэр нэхъри гъунэгъу зэхуэхъуащ, унагъуэ зэдаухуэурэ, благъэ зэрыгъэхъуурэ. Быдэу жыпIэ хъунущ осетинхэмрэ республикэм ис нэгъуэщI лъэпкъхэмрэ нобэ къуэш зэрызэхуэхъуар, — къыщыхьащ а тхыгъэм.
— Ди гуфIэгъуэ пшыхьым зыкърагъэхьэлIащ сыт щыгъуи ди Iуэхухэр къыддэзыIыгъ ди ныбжьэгъухэр. Илъэс 25-р цIыхур балигъыпIэ щиувэ зэманщ, жылагъуэ зэгухьэныгъэм и дежкIи Iуэхугъуэ куэд зэфIэпхынымкIэ пIалъэ хъарзынэщ. Ди IуэхущIапIэр вакъэ зэв щиува къэхъуами, лъэпощхьэпохэр къызэринэкIащ. Ар куэдкIэ и фIыгъэт КъБР-м и япэ Президенту щытам. Политик лъэщ КIуэкIуэ Валерэ зэгуэр жиIэгъат Къэбэрдей-Балъкъэрым щыпсэу лъэпкъхэм я дежкIэ мыхьэнэшхуэ зиIэ мы псалъэхэр: «Осетинхэр ди гъунэгъу къудейкъым, атIэ лъыкIэ ди къуэшхэщи, хабзэм къызэригъэувым хуэдэу пщIэ, нэмыс яхуэтщIыну ди къалэнщ». Къэбэрдей-Балъкъэрымрэ Осетие Ищхъэрэ-Аланиемрэ я Iэтащхьэхэу КIуэкIуэ Юрийрэ Битаров Вячеславрэ япэ ита нэхъыжьыфIхэм я псалъэ Iущхэм тетщ, — жиIащ «Ныхас» центрым и унафэщI, КъБР-м щIыхь зиIэ и дохутыр Сугкоев Рэмэзан.
Осетинхэм я «Ныхас» лъэпкъ-щэнхабзэ центрым и юбилеймкIэ ехъуэхъуащ республикитIым я хабзэубзыху, гъэзэщIакIуэ властхэм, жылагъуэ, дин IуэхущIапIэхэм, лъэпкъ-щэнхабзэ центрхэм я лIыкIуэхэр.
Апхуэдэу «Осетинхэм я совет нэхъыщхьэ» жылагъуэ зэгухьэныгъэм и унафэщIым и къалэнхэр зыгъэзащIэ Бадтиев Григорий, Осетие Ищхъэрэ-Алание Республикэм и Парламентым и УнафэщIым и япэ къуэдзэ Кесаев Станислав, республикэм щэнхабзэмкIэ, лъэпкъ зэхущытыкIэхэмкIэ и министрхэу Сикоев Тимуррэ Цицуев Аслъэнрэ, КъБР-м и хабзэубзыху, гъэзэщIакIуэ органхэм я лIыкIуэхэм, Къэбэрдей Адыгэ Хасэм и тхьэмадэ ХьэфIыцIэ Мухьэ-мэд, КъБР-м и «Вече», «Алан», жылагъуэ зэгухьэныгъэхэм я унафэщI-хэу Канунников Анатолэрэ Беппаев Суфьянрэ жаIащ «Ныхас» центрыр нэхъри ефIэкIуэну, зиужьыну, абы хэтхэм я мурадхэр къайхъулIэну, лъэпкъхэм яку дэлъ зэныбжьэгъугъэр нэхъри ягъэбыдэну зэрагуапэр икIи зыхуэфащэу къалъытахэм щIыхь тхылъхэмрэ саугъэтхэм- кIэ яхуэупсащ.
Къэрал киноконцерт гъэлъэгъуапIэм и пэIущIэ пэшым а пщыхьэщхьэм зэхьэзэхуэ щрагъэкIуэкIащ. ПщафIэхэр зэпеуащ осетинхэм я лъэпкъ шхыныгъуэ цIэрыIуэр — дэлэныр — нэхъыфIу щIынымкIэ. Пшыхьым щагъэлъэпIащ зэхьэзэхуэм щытекIуа «Фарн» IуэхущIапIэм и пщафIэ Iэзэхэр.
Балъкъэр, Урыс («Вече»), Къэбэрдей, Осетин хасэхэм я тхьэмадэхэр пшыхьым кърихьэлIащ.
Зэхыхьэр ягъэдэхащ республикитIым я уэрэджыIакIуэ, къэфакIуэ гуп цIэрыIуэхэм. Апхуэдэхэщ «Горец» ансамблыр, «Амыран» щIалэгъуалэ театр-студиер, Къэбэрдей-Балъкъэрымрэ Осетие Ипщэмрэ щIыхь зиIэ я артисткэ Кърым Иринэ, Театр Иным и солисткэ Джиоевэ Вероникэ сымэ, нэгъуэщIхэри. Концертым удихьэхыу щызэхэухуэнат Кавказ Ищхъэрэм ис лъэпкъхэм къадекIуэкI хабзэ дахэхэри. Зэныбжьэгъугъэ зи зэхуаку дэлъ лъэпкъитIыр нэхъри зэкъуэзыгъэувэт Кудзаев Къазбэчрэ Лосэн Тимуррэ зэдагъэзэщIа уэрэдыр. Ар ирагъэтхащ «Ныхас» центрым и юбилейм ирихьэлIэу. ГуфIэгъуэ пшыхьыр щIэщыгъуэу, гукъинэжу екIуэкIащ.
ТЕКIУЖЬ Заретэ.
Сурэтхэр Елъкъэн Артур трихащ.
